《桃州古田镈歌》
金朝·李龏

老翁犁山田土中，获得昔人垦田器，似铎有柄，如钟不圜。

身长二尺径八寸，口薄腹厚唇微穿。颜色绀碧艳绿处，间有班红如血鲜。

形模古拙见者怪，铜性已变不复辨，疑是死铁兼顽铅。

老翁视为弃物委床下，一朝移出茅檐前，尘灰糠秕俱塞填。

乃有博雅识是古田镈，垂涎拂拭再三看，扣之尚觉声隐然。

水痕土色两相蚀，叹息不知铸自三代之何年。邀翁问所得，共入酒家保，买以十万青铜钱。

买来携归置几案，一架坐插青丝毡。图书钟鼎相联编，宝玩要使儿孙传。

自秦历汉以来此镈只在土，出世便苦无常主。博雅好事归泉台，可怜阅世亦如草头露，高堂山鬼不守护。

他家更有好古人，又以青钱易将去。

作者简介：宋平江府吴江人，字和父，一字仲甫，号雪林。不乐仕进，居于吴兴三汇之交，年登耄期。效元白歌诗，有《剪绡集》等。